<classify> KUKOSEKANA kwa miundombinu thabiti ya barabara ni moja kati ya sababu za ajali iliyoua watu 19 juzi usiku katika mteremko wa Mlima Senjele katika Wilaya ya Mbozi mkoani Songwe.Mkuu wa Polisi mkoani humo, Kamanda George Kyando amesema, eneo hilo ni la mlima na kumekuwa na ajali zikitokea.Hata hivyo alibainisha kuwa ajali iliyotokea juzi ni kubwa kuwahi kutokea kwenye eneo hilo ambalo lina mlima wenye kona.Kwa mujibu wa Kamanda Kyando ingetakiwa kwenye barabara hiyo kabla hata ya kufikia kwenye eneo la mlima, viwepo vituo ambavyo vi-nawawezesha wenye magari makubwa kupumzika kwanza kabla ya kuanza kushuka mlima.Amesema hiyo inaweza kusaidia kwa kiasi kikubwa kuyapoza magari hayo ambayo yakitembea muda mrefu yanapata moto na hata kuwa vigumu kushika breki iwapo ikilazimika kufanya hivyo kwa haraka.Kamanda Kyando aliongeza kuwa katika ajali hiyo kama lori hilo lingekuwa na uwezo wa kushika breki lingeweza kupunguza ukubwa wa ajali na kusisitiza kuwa askari wake wanaendelea na uchunguzi kubainisha sababu nyingine.Najua huu mkoa unapokea na kutoa magari mengi, mengine yanakuwa njia kuelekea nje ya nchi au hata mikoa ya jirani, ni umbali mrefu tangu wanapotoka na wanapoelekea na hivyo matairi ya magari yao huchoka kutokana na kupata moto sana...na dereva anapotaka kufunga breki ghafla hasa iwapo yakitokea mazingira yanayowalazimu kufanya hivyo matairi huishia kupasuka au hata kushindwa kutoa ushirikiano na matokeo yake breki zinakataa kusika, amesema.Taarifa za awali zilieleza kuwa watu hao 19 walipoteza maisha baada ya lori lenye mzigo wa Mahindi lililokuwa likitoka mpakani mwa Zambia na Tanzania Tunduma kuelekea mkoani Mbeya kufeli breki na kuhama upande mwingine na kuangukia gari aina ya Costa lililokuwa linatoka Mbeya kuelekea Tunduma katika eneo hilo la Mlima wa Nanyala lililopo karibu na mpaka wa mkoa wa Songwe na Mbeya.Katika ajali hiyo waliokufa ni wanaume 15 na wanawake wanne. Rais John Magufuli alituma salamu za rambirambi kwa familia zilizopoteza jamaa zao katika ajali hiyo kwa kuwapa pole ndugu, jamaa, marafiki na wote walioguswa na vifo vya watu hao na kuwaombea kwa Mwenyezi Mungu ili aziweke roho za Marehemu wote mahali pema peponi.Aidha Mkuu wa Mkoa wa Songwe, Brigedia Jenerali Mstaafu, Nicodemus Mwangela alisema kuwa walipata taarifa ya ajali hiyo saa nne usiku, na mara moja viongozi wengine wa mkoa na wilaya ya Mbozi walifika mara moja kwenye eneo la tukio hilo.Alisema kuwa baada ya kufika sehemu ya ajali hiyo walikuta askari wakiendelea na kazi ya kutoa miili ya marehemu ambayo ilikuwa imeharibika vibaya na kujaribu kuokoa maisha ya ya majeruhi watatu.Miili yote ilipelekwa katika hospitali ya Vwawa ambayo ni hospitali teule ya Mkoa wa Songwe huku majeruhi wawili wakipelekwa hospitali ya karibu ya Ifisi, hata hivyo nao walikufa muda mfupi kutokana na kupata majeraha makubwa na kutokwa na damu nyingi.Alisema watu 17 walikufa papo hapo baada ya lori hilo kuhama upande wake baada ya kufeli breki na hivyo kulalia basi la abiria aina ya coaster ambayo ilikuwa ikielekea Tunduma wilayani Momba, majeruhi wawili walikufa katika hospitali ya Ifisi ambapo walipelekwa ili kujaribu kuokoa maisha yao.Baadhi ya Mashuhuda wamedai kuwa ajali hiyo ilitokea saa tatu na nusu usiku katika eneo hilo ambalo sio mara ya kwanza kutokea ajali kutokana na kuwa na mteremko mkali wa mlima Senjere, walisema chanzo cha ajali hiyo ni kutokana breki za gari kubwa aina ya lori Semi trailer kufeli na kuliangukia na kulilalia basi hilo lililokuwa na abiria 18.Mkuu wa Wilaya ya Mbozi John Palingo alisema kuwa majeruhi walikimbizwa mara moja katika hospitali ya Ifisi iliyopo Mbeya vijijini lakini walifariki dunia muda mfupi baada ya kufikishwa hospitalini, wakiwa wanaendelea kupatiwa matibabu.Katika hatua nyingine, Rais John Magufuli pia amezitaka mamlaka zinazohusika na usalama wa barabarani mkoani Songwe kufanya uchunguzi wa ajali hiyo na kuchukua hatua zinazostahili pamoja na kujipanga vizuri katika kukabiliana na matukio ya ajali za barabarani.  <topic>: KITAIFA 